Feiriche Weinachde

Adwend Adwend e Kerzje brennd

erschd äns donn zwei donn drei donn vier

schunn stedd die Feierwehr vor da Dier.

Jetzt homma a das middgemacht

dass abgebrennd die gonze Bracht

weil ma beacht hadd mo widda nedd

wie ma midd uffnem Licht umgedd.

Do bleiwe äänfach Kerze brenne

unn die Famillje die geht penne.

Unn donn in da midde Naachd

iss ma durch Lichtschein uffgewacht

während die Famillje pennt

iss schunn die halb Buud abgebrennd.

Die Weinachdsgonz fa de näägschde Daa

die iss dodurch schunn richdich gaa

iss auserum schunn richdich schwatz

e Weinachdsbroode fa die Katz.

De Klän schreid rum grad wie e dolla

weil er vamisst jetzt grad sei Nolla

der iss vaschrumbeld grad wie Harz

klään wie e Gutzje unn gonz schwarz.

De Babbe hädd jetzt e Zigaredd gebrauchd

doch die honn sich funn allään gerauchd

die Mamme hadd ihm geschengt e Stong

unn zu ihm gesaad die halle jetzt long

jetzt honn se sich in ääna Naachd

fresch wegg funn allän geraacht.

Reiner Thielen